Diari Oficial de la Generalitat Valenciana


Sumari del DOGV 2869, del 14-11-1996 (1996/839964)

RESOLUCIÓ de 18 de gener de 1996, de la directora general de Qualitat Ambiental sobre declaració d'impacte ambiental.
---------------------------------------------------------------------------------------------------------------------

### Dades del document

Número de DOGV
:   2869

Data del DOGV
:   14-11-1996

Secció del DOGV
:   ALTRES DISPOSICIONS

Número del document
:   1996/839964


Data del document
:   18-01-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 18 de gener de 1996, de la directora general de Qualitat Ambiental sobre declaració d'impacte ambiental.   
Vist l'expedient 190/95-AIA referent al projecte de Posada en reg de la zona est de la Pobla del Duc (València), fonamentalment en aquest terme municipal, encara que afecta terrenys de Llutxent, Benigànim i Quatretonda, promogut per la Direcció General d'Estructures Agràries i Desenvolupament Rural de la Conselleria d'Agricultura i Medi Ambient,  
Vist que el 16 de juny de 1995 es va rebre del promotor el projecte i el corresponent estudi d'impacte ambiental,  
Vist que el 28 de juny es va comunicar al promotor la suspensió del procediment mentre es mantingueren vigents les normes d'explotació dels recursos hídrics adoptades per la Comissió Permanent de la Sequera de la Junta de Govern de la Confederació Hidrogràfica del Xúquer,  
Vist que, simultàniament, es va consultar la Confederació Hidrogràfica del Xúquer per a sol·licitar-hi informació sobre l'existència de possibles circumstàncies que eximiren l'esmentat projecte del compliment de les normes d'explotació de recursos, sense que s'haja obtingut resposta fins avui,  
Vist que se'n va fer la informació pública mitjançant un anunci publicat en el Diari Oficial de la Generalitat Valenciana núm. 2614, de 27 d'octubre de 1995, que durant 30 dies hàbils va romandre exposat en la Conselleria d'Agricultura i Medi Ambient i a l'Ajuntament de la Pobla del Duc.  
Vist que, d'acord amb els certificats emesos pel cap de Servei de Sistemes d'Organització i Gestió de la Subsecretaria de Medi Ambient i del secretari de l'Ajuntament de la Pobla del Duc, de 13 i 22 de desembre, respectivament, no s'hi van produir al·legacions en el període d'exposició establert,  
Vist que el projecte inclou les obres i instal·lacions, per a escometre la reconversió de cultius tradicionals de vinyar a plantacions arbòries de fruiters d'os, dotats de sistemes de reg localitzats d'alta freqüència i la implantació de cultius hortícoles en menudes àrees de microclima adequat o amb l'ajuda de tècniques de cultiu protegit, en una superfície de 222,43 ha, consistents en:  
- Dotació d'elements electromecànics d'elevació als sondejos Fredat I i II, i Cheta.  
- Traçat i execució de les línies elèctriques de 20 Kv, des del punt d'entroncament fins les estacions transformadores dels sondejos Fredat i Cheta, de 180 i 245 m, respectivament.  
- Canonades d'impulsió des dels sondejos Fredat I i Cheta fins als depòsits de capçalera del mateix nom amb una longitud de 4.535 i 3700 m, respectivament.  
- Execució de dos depòsits de capçalera: Fredat i Cheta de 10.000 i 3.000 m3 de capacitat, respectivament.  
- Canonades de conducció generals d'abastiment i xarxa secundària.   
- Construcció de camí d'accés al depòsit Fredat de 31 m de longitud.   
- Obres de reposició en àrees de ferm asfàltic , zones de murs entre fites de parcel·les i cunetes de carreteres i camins.  
La Societat Agrària de Transformació, SAT núm. 9044 De Reg de la Pobla és la responsable de l'ús i el manteniment de les instal·lacions objecte del projecte, que afecta, tant en la fase de construcció com en la de funcionament, terrenys dedicats a cultiu de secà.  
Atès, no obstant això, que el impacte sobre alguns elements del medi, tant en la fase de construcció (elements arqueològics i vies pecuàries) com en la fase de funcionament (incidència del desenvolupament de l'activitat en els recursos hídrics, producció de residus...) no han estat valorats en l'estudi d'impacte ambiental,  
Atès que les normes d'explotació dels recursos hídrics adoptades per la Comissió Permanent de la Junta de Govern de la Confederació Hidrogràfica del Xúquer establien un termini de vigència fins el 31 de desembre de 1995, d'acord amb la disposició transitòria primera del Reial Decret 134/1994, de 4 de febrer,  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5é de la Llei d'Impacte Ambiental i concordants del Reglament,  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i d'altres disposicions que li són aplicables,  
Atès que l'article 5é de la Llei 2/1989, estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei,  
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental,  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, des del punt de vista ambiental, sense perjudici de les autoritzacions sectorials que li siguen aplicables i en especial l'autorització de concessió de cabals per part de l'organisme de conca, el projecte de posada en reg de la zona est de la Pobla del Duc, promogut per la Direcció General d'Estructures Agràries i Desenvolupament Rural, sempre que se n'assumesquen les mesures correctores, el pla de vigilància proposat en l'estudi d'impacte ambiental i les següents condicionants:  
1) Si durant la fase de moviment de terres es detectara qualsevol vestigi de resta arqueològica, el promotor té l'obligació de fer-ho saber immediatament a la Conselleria de Cultura i d'adoptar les mesures adequades per a la seua conservació i protecció.  
2) Se sol·licitaran les autoritzacions requerides per la Llei 3/1995, de 23 de març, de Vies Pecuàries i s'establiran les mesures necessàries per a garantir en tot moment la reposició del servei de la Carrerada del Camí Vell de Gandia que està afectat per la construcció de la impulsió des del sondeig Cheta fins el depòsit del mateix nom.  
3) En relació amb els residus generats en el desenvolupament d'activitat agrícola intensiva, la Societat Agrària de Transformació SAT núm. 9044 adoptarà les següents mesures:  
3a) La SAT assumirà la titularitat de productor de residus tòxics i perillosos i haurà de gestionar els productes susceptibles de la dita caracterització i els envasos que els hagen contingut, d'acord amb allò establert en el Reial Decret 833/1988, de 20 de juliol, pel qual s'aprova el reglament per a l'execució de la Llei 2/1986, Bàsica de Residus Tòxics i Perillosos.  
3b) Els materials residuals utilitzats en les tècniques de cultiu recobert seran reciclables i hauran de ser entregats a un gestor autoritzat.  
4) No obstant allò anterior, es recomana la fertilització amb adobs orgànics com també l'elaboració d'un pla de lluita integrada per al control de les plagues més habituals dels cultius que s'han d'implantar.  
5) Les dosis d'adobat s'adaptaran a les necessitats dels sòls i els cultius i es determinaran mitjançant anàlisis periòdiques de mostres de sòl i teixits vegetals.   
Segon  
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs, sense perjudici que utilitzen els mitjans que, en defensa del seu dret, estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 18 de gener de 1996.- La directora general de Qualitat Ambiental: Gloria Arnandis Boix.